Ane Halsboe-Jørgensen (S), 2025-11-04:
Mange tak.
Tak for ordet.
Jeg vil godt, inden jeg kommer til de konkrete elementer, starte med at sige, at jeg nu har lyttet mig til, at der er flere ordførere, der ligesom prøver at veje elementerne op imod hinanden for at se, om de hælder mod at stemme grønt eller rødt osv.
Man kan altid komme til mig og bede om at få delt ting op, hvis det ligesom er uhensigtsmæssigt koblet sammen.
Det er bare en tilkendegivelse af det herfra.
Vi kommer omkring både energi, miljø, motorområdet og lidt af hvert, så jeg kan godt forstå de ordførere, der synes, at vi kommer vidt omkring.
En væsentlig del af forslaget handler om at udvide refusionsordningen, så elbilejere med solceller på taget kan få de samme afgiftsmæssige fordele som andre elbilejere.
Lad mig i den sammenhæng lige kvittere for Danmarksdemokraternes ordførers tale, som intet efterlader til os andre at sige om den sag.
Det skal måske blot tilføjes herfra, at når man står med noget, der løser et helt konkret problem for rigtige husstande derude, skal man også ære den, der æres bør, og jeg er så ny i jobbet, at jeg ikke kan tage æren for at have fundet løsninger her – det er min forgænger og de ordførere, der også har budt ind, man skal sende en hilsen til.
For når man opdager, at vores afgiftsregler ikke spiller sammen, skal man selvfølgelig politisk forholde sig til det.
Begge dele er elementer i vores grønne omstilling.
Det skal være attraktivt at gøre en ekstra grøn indsats, og jeg kan forstå, at den jyske del af dem, der har gjort det, må mødes ved gymnasiet for at gøre det.
Det synes jeg vi skal få sat en stopper for, og derfor er jeg meget glad for, at vi står med den løsning i dag.
Selv om ordningen alt andet lige vil få mindre betydning de næste par år, når vi med det, vi lige havde til behandling lige før, foreslår at sænke den almindelige elafgift i 2026 og 2027, så skaber vi med det her forslag en klar retstilstand, og så giver vi også forudsigelighed i forhold til de investeringer, som flere har været inde på.
Et andet vigtigt initiativ i lovforslaget er, at regeringen foreslår at fjerne den volumenbaserede emballageafgift i 2026 og 2027.
Baggrunden for det – og det er der flere ordførere, der allerede har været inde på – ligger hos min kollega i Miljøministeriet, og det er producentgebyret, som blev indført i forbindelse med det udvidede producentansvar, og som har vist sig at være væsentlig højere end forudsat, dengang man lavede aftalen om udvidet producentansvar tilbage i august 2022.
Lad mig kort uddybe.
Fra den 1. oktober 2025 er der indført et udvidet producentansvar for emballageaffald i Danmark som følge af et EU-direktiv.
Det betyder, at producenter fremover skal betale for indsamling og håndtering af deres emballage efter forureneren betaler-princippet.
Det gælder også for emballage på vin- og spiritusflasker, som samtidig udgør en stor del af afgiftsgrundlaget for den volumenbaserede emballageafgift.
Med det forslag, vi står med nu, fjerner vi den afgift i 2026 og 2027 og imødekommer dermed de virksomheder, som nu står over for betydelige ekstraudgifter som følge af det udvidede producentansvar.
Ud over udvidelsen af refusionsordningen og fjernelsen af emballageafgiften indeholder det her lovforslag også andre vigtige ting.
Vi foreslår bl.a., at der ikke længere skal betales CO 2 -afgift på rene biobrændstoffer, når de anvendes til opvarmning.
Det er i tråd med aftalen om grøn skattereform for industrien fra juni 2022, hvor formålet netop var at fritage CO 2 -neutrale brændstoffer fra afgifter.
Det giver både mening og incitament til at vælge grønne alternativer.
Lovforslaget indfører desuden en mulighed for, at ikkemomsregistrerede virksomheder kan få godtgjort elafgiften for elektricitet anvendt som kørestrøm til eltog i godstransport på samme vilkår som momsregistrerede virksomheder.
Endelig indeholder forslaget mindre tekniske justeringer på motorområdet, som bl.a. skal understøtte udbredelsen af elbiler.
Med de ord afslutter jeg herfra med at gentage, hvad jeg startede med at sige, nemlig at vi behandler mange ting, så hvis der er et ønske fra et eller flere folketingspartier om, at vi deler det her lovforslag op, så gør vi selvfølgelig det.
Jeg har meget respekt for, at ordførerne hver især sidder og forholder sig til enkeltdelene og kan have modstridende politiske overbevisninger om de forskellige dele.
Jeg glæder mig selvfølgelig også til at få det behandlet i dybden.
Der er meget teknik i det her, så jeg er selvfølgelig også klar til at svare på spørgsmål i udvalgsbehandlingen.